
Mae’r adran hon yn ailadrodd yn gryno'r meini prawf asesu cyffredin sydd ar y tudalennau blaenorol. Y graddau y byddwch yn arddangos y rhain sy’n pennu eich marc. Gan ddefnyddio’r meini prawf hyn, ticiwch y blwch sy’n dangos orau lefel y cyrhaeddiad rydych chi’n teimlo i chi ei gyflawni mewn perthynas â phob un ohonynt. 

	Meini Prawf Asesu Cyffredin a Ddefnyddiwyd

	1.  Gwybodaeth a Dealltwriaeth o’r Pwnc (gan gynnwys llenyddiaeth sydd wedi’i seilio ar ymchwil a gwybodaeth a dealltwriaeth o’r pwnc)

	2.  Sgiliau Deallusol (Dadansoddiad)

	3.  Cymwysiadau  Pedagogaidd  a Phroffesiynol (Cymhwysiad a Defnydd Ymarferol)

	4.  Sgiliau Trosglwyddadwy Allweddol

	RHOWCH SYLWADAU AR FEYSYDD RYDYCH CHI’N TEIMLO EICH BOD WEDI PERFFORMIO’N DDA YNDDYNT 
	RHOWCH SYLWADAU AR FEYSYDD RYDYCH CHI’N TEIMLO BOD ARNOCH ANGEN EU DATBLYGU

	Rydw i’n credu fy mod i wedi llwyddo i ddarllen yn eang. Teimlaf yn gyffrous i dreialu’r strategaeth Mantle of the Expert ar lawr y dosbarth yn dilyn y gwaith ymchwil. Mae’r modiwl wedi fy ysbrydoli i sicrhau fy mod i’n darparu’r cyfleoedd i alluogi’r plant i feddwl yn ddargyfeiriol a chreadigol.

	Nid wyf yn sicr fy mod i wedi llwyddo i gynnwys digon o wybodaeth ddofn ynglŷn â’r strategaethau.. Wrth lanlwytho‘r fideo ar Youtube, sylwais fod ansawdd y fideo wedi gwaethygu megis y sain a llun. Ar adegau, nad yw’r sain a’r llun yn cyfateb gyda’i gilydd a chredir mai dyma’r rheswm mae’r fideo’n hirach ar Youtube i gymharu ag iMovie. Er ceisiais i ddatrys hyn, ni lwyddais i ddarganfod achos y broblem.

Ystyriwch sut y gallech ddatblygu sgiliau mentergarwch neu greadigol eich dysgwyr trwy eich addysgeg chi eich hun.
https://youtu.be/5A6Kq7Wcdik

Safon SAC: 2.7: Yn ymwybodol o sut i hyrwyddo amgylchedd dysgu sydd ag iddo bwrpas.

Yn dilyn y Ddarlith seiliedig ar y Prosiect Dygnwch (2018), penderfynir defnyddio’r cofrif SCAMPER er mwyn ‘addasu’ fy arfer broffesiynol bresennol (Mind Tools, dyddiad anhysbys). Yn ystod fy mhrofiad addysgu diweddaraf yng Nghyfnod Allweddol 2, addysgwyd thema Masnach Deg i blant a braf oedd gweld eu hawydd i ddysgu am y Fforest Law. Serch hynny, credir bod angen ail-ystyried y ffordd rydw i’n ysbrydoli’r disgyblion i ymglymu i’r wers oherwydd nad oedd pob unigolyn yr un mor frwdfrydig na hyderus i gymhwyso’u sgiliau na defnyddio eu huwch sgiliau meddwl o fewn cyd-destun. Cefais fy ysbrydoli o fewn y Ddarlith seiliedig ar y Prosiect Dygnwch (2018) wrth weld sut mae’r amgylchedd dysgu a chwarae rôl yn gallu ysbrydoli’r plant nad ond i gynhyrchu syniadau dargyfeiriol ond i ymglymu’n well i’r wers (Marsh, 2015). 

Noda’r adroddiad ‘All Our Futures’ fod esbonio’r broses greadigol yn heriol oherwydd cynhwysir amrywiaeth o wahanol fathau o ddysgwyr a gweithgareddau (NACCCE, 1999; Gardener yn Happy Minds International, 2017). Credir bod y gweithgareddau dan sylw’n disgwyl i’r disgyblion defnyddio’u sgiliau’n drawsgwricwlaidd oherwydd defnyddiwyd gwybodaeth bwnc a sgiliau allweddol amrywiaeth o bynciau er mwyn datrys y problemau sy’n eu hwynebu. Er gwyddys fod ceisio asesu creadigrwydd yn heriol, awgryma’r Fframwaith Entrecomp mai’r gallu i gydweithio er mwyn cynhyrchu syniadau newydd a defnyddio ystod o ffyrdd i ddatrys problemau yw creadigrwydd (Bacigalupo et al., 2016). Ymhellach, atega Arferion y Meddwl oherwydd gwelwyd yr angen i feddwl yn hyblyg a chydweithio a meddwl yn annibynnol (Costa a Kallick, dyddiad anhysbys). Amlinellwyd yr angen i ddyfalbarhau hefyd, sy’n cyfateb gyda’r hyn a noda Seelig o fewn adran Agweddau’r ‘Innovation Engine’ (Costa a Kallick, dyddiad anhysbys; TED Talk, 2012; Bacigalupo et al., 2016). 

Dewiswyd y strategaeth ‘Mantle of the Expert’ oherwydd mae’n annog y disgyblion i ddefnyddio’u dealltwriaeth o’r broblem yn ei chyfanrwydd a galluogir i’w datrys mewn modd creadigol a thrawsgwricwlaidd (Heathcote a Burton, 1995). Hwylusydd a chyd-weithiwr ydy’r athro oherwydd yn ogystal â gosod adnoddau yn eu lle a darparu’r wybodaeth cyn cychwyn y dasg, anogir y disgyblion i gymryd perchnogaeth a chyfrifoldeb dros eu dysgu oherwydd arweinir y sesiwn fel rhan o’r chwarae rôl (Heathcote a Burton, 1995). Ceir cyfle i ddechrau datblygu hewtagogeg y disgyblion wrth eu hannog i ddefnyddio’u huwch sgiliau meddwl megis creu cysgod o’r adnoddau o’u hamgylch ar ôl iddynt fynd ar goll yn y fforest law (Heathcote a Burton, 1995; Bloom, 1956 yn Arnold, 2010). Canfuwyd bod hyn yn hanfodol wrth ddatblygu creadigrwydd a dechrau datblygu hewtagogeg ymhlith y disgyblion (Jeffery a Woods, 2003 a Jeffery a Crafft, 2004 yn Wilson, 2009; Heick, dyddiad anhysbys).

Dywedwyd mai’r ffordd orau i newid y ffordd yr ydym yn meddwl ydy newid y ffordd yr ydym yn dysgu (TEDx Talk, 2017). Gwelir cysylltiad rhwng y strategaeth ‘Mantle of the Expert’ a damcaniaeth Gardener oherwydd ceir cyfle i ddarparu gwahanol rolau i’r disgyblion seiliedig ar eu cryfderau neu hoffterau, o ganlyniad, manteisir ar y cyfle i rannu’r grwpiau yn ôl gallu cymysg (Happy Minds International, 2017).

Yn ystod fy nghyflwyniad, cyfeirir at fideo a welwyd ar YouTube seiliedig ar y ‘Mantle of the Expert’ (Farmer, 2013). Fodd bynnag, yn ystod y fideo, gwelwyd yr athrawon yn addysgu’r dosbarth cyfan a chredir mai dyma’r rheswm nad oedd pob plentyn yn cyfrannu at y wers (Farmer, 2013). Penderfynir defnyddio Amgylchedd Dysgu sy’n Trochi oherwydd yn ystod y Ddarlith seiliedig ar y Prosiect Dygnwch (2018) gwelwyd sut oedd yr amgylchedd dysgu’n galluogi’r disgyblion i wneud cysylltiadau rhwng gwrthrychau a syniadau er mwyn creu rhywbeth newydd. Canfu Memon fod angen darparu ardaloedd sy’n galluogi pobl i feddwl yn wahanol (TEDx Talk, 2017). 

Credir bydd Amgylchedd Dysgu sy’n Trochi’n llwyddo i danio dychymyg a chyfoethogi’r chwarae rôl gan annog y disgyblion i archwilio o fewn eu ‘twba tywod’ er mwyn cynhyrchu syniadau gwreiddiol (TED Talk, 2017). Er penderfynwyd seilio’r cyflwyniad ar y Fforest Law, credir bod cyfle i ddefnyddio amrywiaeth o leoliadau megis yr Arctig, yr anialwch neu gyfnodau hanesyddol (Heathcote a Burton, 1995). Amlinella Dewey (1859-1952) a Froebel (1782-1852) bwysigrwydd galluogi plant i archwilio a dysgu o’r hyn sydd o’u hamgylch (Pound, 2006).

Er gwaetha’r modd, amlinellir yr heriau ynghlwm ag Amgylcheddau Dysgu sy’n Trochi o fewn y cyflwyniad (Marsh, 2015). O ganlyniad, credir bod rhith realiti’n llwyddo i oresgyn rhai o’r heriau oherwydd nad oes angen gwagle mawr a galluogir dysgu am yr ardal neu gyfnod trwy brofiad (Ralhan, 2016). Canfuwyd bod rhith realiti’n dod a’r amgylchedd i fyw trwy drochi, y dychymyg a rhyngweithio gyda’r ardal (Ralhan, 2016).

Nododd Einstein ‘The true sign of intelligence is not knowledge but imagination’ (yn Wahl, 2007). Er gwaetha’r modd, amlinella’r ‘Innovation Engine’ a’r strategaeth ‘Mantle of the Expert’ bwysigrwydd gwybodaeth a dealltwriaeth ar y gallu i fod yn greadigol (Mantle of the Expert, dyddiad anhysbys; Wilson, 2009; Seelig yn TED Talk, 2012). Cysylltir gyda’r hyn a noda Donaldson (2015) a’r Arferion y Meddwl ynglŷn â’r angen i gymhwyso’u sgiliau a dealltwriaeth o fewn amrywiaeth o gyd-destunau (Costa a Kallick, dyddiad anhysbys). Manteisir ar y cyfle i addysgu’r disgyblion gan ddefnyddio’r dull addysgu ‘FLIP’ er mwyn darparu gwybodaeth a’u galluogi i deimlo fel arbenigwyr eu meysydd penodol, sy’n rhan hanfodol y strategaeth ‘Mantle of the Expert’ (Mantle of the Expert, dyddiad anhysbys; FLIP Learning, 2014). Canfu Scoffham (2013) fod yna berthynas rhwng creadigrwydd a daearyddiaeth oherwydd dywedwyd mai sylfaen daearyddiaeth yw ymholi. Dywedwyd bod ymholi’n rhan annatod o greadigrwydd (Desailley, 2012).  

Diffiniwyd mai creadigrwydd yw ‘Imaginative activity fashioned so as to produce outcomes that are both original and of value’ (NACCCE, 1999: 29). Er mae’r adroddiad bron yn ugain mlwydd oed, gwelwyd bod Penaluna a Seelig yn diffinio creadigrwydd yn debyg iawn heddiw (Seelig yn TED Talk, 2012; Darlith seiliedig ar y Fframwaith Entrecomp, 2017). Credir bod yr hyn a nodwyd o fewn y Fframwaith Entrecomp yn ategu gyda’r ‘C Mawr’ sef creu cynnyrch newydd (Kaufman et al., 2009; Bramwell et al., 2011; Bacigalupo et al., 2016). O fewn y gweithgareddau a nodir o fewn yr aseiniad, credir bod hyn yn ategu’n fwy tuag at y ‘C Bach’ oherwydd cyfeirir yn fwy tuag at newid ffordd o feddwl a datrys problemau sy’n codi o fewn cyd-destun (Kaufman et al., 2009; Craft, 2001 yn Bramwell et al., 2011). 
O ganlyniad, dywed An et al (2015) fod meddwl yn ddargyfeiriol, hyblygrwydd a gwreiddioldeb yn rhan o asesu creadigrwydd. Gwelir cysylltiad rhwng cymhelliant a dychymyg er mwyn meddwl yn ddargyfeiriol sy’n cysylltu gyda’r hyn a noda’r ‘Innovation Engine’ (Seelig yn TED Talk, 2012; An et al., 2015). Awgrymwyd bod angen i’r plant fod yn agored a thrafod er mwyn meddwl yn ddargyfeiriol (An et al., 2015). Cysylltir gyda damcaniaeth Dunker ynglŷn â ‘Functional Fixedness’ (Boyd, 2013). Credir bod cysylltiad rhwng ‘Functional Fixedness’ a’r ffordd mae’r grŵp Cerddoriaeth OK Go yn darganfod eu syniadau wrth chwarae o fewn eu twba tywod (TED Talk, 2017).

